A Bizottság 93/105/EK irányelve
(1993. november 25.)
a 67/548/EGK tanácsi irányelv hetedik módosításának 12. cikkében említett műszaki dossziéhoz szükséges információkat tartalmazó VII. D. melléklet megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 93/72/EGK bizottsági irányelvvel [1] módosított, a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelvre [2] és különösen annak 12. cikkére,
mivel a 67/548/EGK irányelv rendelkezéseivel összhangban minden új, forgalomba hozott anyagról a tagállamok illetékes hatóságai meghatározott információkat - a műszaki dossziét is beleértve - tartalmazó bejelentés formájában kell értesíteni, mivel a fent említett irányelv 12. cikke megköveteli a polimerek műszaki dossziéjára vonatkozó különös rendelkezések megállapítását;
mivel a műszaki dossziénak tartalmaznia kell a polimerek olyan vizsgálati csomagját, amely információi alapján felbecsülhető, hogy a polimerek előreláthatóan milyen kockázatot jelentenek az emberre és a környezetre;
mivel a szükségtelen vizsgálatok elkerülése érdekében célszerű a polimereket családokba csoportosítani, és csak a családok reprezentatív tagjainak vizsgálatát előírni; mivel az ilyen reprezentatív vizsgálatnak változatlanul nagyfokú védelmet kell biztosítania;
mivel egyes nagy molekulatömegű polimerek esetében tudományosan igazolható és helyénvaló csökkentett vizsgálati csomag (reduced test package, RTP) meghatározása;
mivel ki kell dolgozni azoknak a nagy molekulatömegű polimereknek a követelményeit, amelyekhez elegendő csökkentett vizsgálati csomag alkalmazása;
mivel ezeknek a követelményeknek nagyfokú védelmet kell biztosítaniuk az ember és a környezet számára, miközben biztosítják, hogy az ipar továbbra is hajlandó legyen új és jobb polimerek fejlesztésébe tőkét fektetni;
mivel a polimerek bejelentésével kapcsolatos tapasztalatok korlátozottak, és a polimerekkel járó kockázat ismerete még nem teljes, az RTP-polimerekre kidolgozott szigorú követelményeket felül kell majd vizsgálni az ezen irányelvben meghatározott új, egyedi követelményeknek megfelelő bejelentések útján szerzett tapasztalatok fényében;
mivel az ezen irányelvben meghatározott intézkedések összhangban állnak a 67/548/EGK irányelv 29. cikke által létrehozott bizottság véleményével,
ELFOGADTA EZT AZ IRÁNYELVET:
1. cikk
A 67/548/EGK irányelv VII. melléklete ezen irányelv mellékletével - mint VII. D. melléklettel - egészül ki.
2. cikk
(1) A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek 1993. december 31-ig megfeleljenek, és erről haladéktalanul tájékoztatják a Bizottságot.
(2) Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell csatolni. A hivatkozás módját a tagállamok határozzák meg.
3. cikk
Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.
Kelt Brüsszelben, 1993. november 25-én.